钦定古今图书集成/明伦汇编/官常典/第735卷 > 柏帖穆尔
## 钦定古今图书集成/明伦汇编/官常典/第735卷 > 柏帖穆尔

按《元史忠义传》：“柏帖穆尔，字君寿，蒙古人。家世履历
无所考。居官所至，以廉能著声。至正中，累迁为福建
行省左右司郎中。行省治福州二十七年，大明以骑
兵出杉关，取邵武，以舟师由海道趣闽，奄至城下。柏
帖穆尔知城不可守，引妻妾坐楼上，慷慨谓曰：‘丈夫
死国，妇人死夫，义也。今城且陷，吾必死于是，若等能
吾从乎’？”皆泣曰：“有死而已，无他志也。”缢而死者六人，
有十岁女，度其不自死，则绐之曰：“汝稽颡拜佛，庶保我无恙也。”甫拜，即挈米囊压之死，乳媪抱其幼子旁
立以泣。柏帖穆尔熟视之，叹曰：“父死国，母死夫，妾与
女，从父者也，皆当死。汝三岁儿，于义何所从乎？为宗
祀计可也。”乃命媪抱匿旁近民舍，而敛金珠畀之，曰：
“即有缓急，可以此赎儿命。”有顷，兵入城，即举灯自燃，
四围窗火大发，遂自焚死。